B. Osobitná časť

K § 1

	Finančný príspevok na poskytovanie sociálnej služby v zariadeniach podmienených odkázanosťou podľa § 71 ods. 6  a § 78a zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 331/2017 Z. z. (ďalej len „zákon“)  predstavuje spolufinancovanie poskytovania sociálnej služby konkrétnym poskytovateľom sociálnej služby v konkrétnom zariadení sociálnych služieb a nie je viazané na konkrétneho prijímateľa sociálnej služby v tomto zariadení s konkrétnym priznaným  stupňom jeho odkázanosti na pomoc inej fyzickej osoby. V spôsobe určenia tohto finančného príspevku v zákone sú vytvorené   právne podmienky na to, aby suma poskytnutého finančného príspevku v čo možno najväčšej miere odrážala reálnu štruktúru prijímateľov sociálnej služby  podľa stupňa odkázanosti fyzickej osoby na pomoc inej fyzickej osoby v konkrétnom zariadení sociálnych služieb za určité obdobie, vrátane predpokladaného vývoja tejto štruktúry. Len takto koncipovanou právnou úpravou sa môže docieliť zámer diferenciácie úrovne spolufinancovania konkrétnych poskytovateľov sociálnych služieb v konkrétnych zariadeniach sociálnych služieb podľa konkrétnych podmienok náročnosti (nákladovosti)  poskytovania sociálnej služby danej štruktúrou prijímateľov poskytovanej sociálnej služby z hľadiska stupňa ich vecnej i časovej odkázanosti na osobnú pomoc a podporu.
Účelom poskytnutia finančného príspevku na poskytovanie sociálnej služby v zariadeniach podmienených odkázanosťou je spolufinancovanie ekonomicky oprávnených nákladov na mzdy a platy zamestnancov poskytovateľa sociálnej služby najviac vo výške, ktorá zodpovedá výške platu podľa zákona č. 553/ 2003 Z. z. o odmeňovaní niektorých zamestnancov pri výkone  práce vo verejnom záujme a o zmene a doplnení niektorých zákonov v znení neskorších predpisov  a poistné na verejné zdravotné poistenie, poistné na sociálne poistenie a povinné príspevky na starobné dôchodkové sporenie platené zamestnávateľom z tohto príjmu.  Finančný príspevok na poskytovanie sociálnej služby v zariadeniach podmienených odkázanosťou  je zákonom účelovo určený na pokrytie len časti nákladov na mzdy a platy  zamestnancov poskytovateľa sociálnej služby a súvisiace odvody  platené zamestnávateľom -  poskytovateľom sociálnej služby v konkrétnom zariadení sociálnych služieb, pre ktoré je tento finančný príspevok určený. Poskytovanie tohto finančného príspevku teda len posilňuje najnákladovejšiu  zložku financovania sociálnych služieb tohto druhu, ktorou sú personálne náklady súvisiace aj s potrebou poskytovania osobnej starostlivosti prijímateľom tejto sociálnej služby  pri sebaobslužných úkonoch.
Zákon ustanovil  s účinnosťou od 1. januára 2018  výšku finančného príspevku na poskytovanie sociálnej služby v zariadeniach podmienených odkázanosťou v prílohe č. 6 k tomuto zákonu podľa formy sociálnej služby a podľa stupňa odkázanosti fyzickej osoby na pomoc inej fyzickej osoby, a to  na účely poskytovania  finančného príspevku na poskytovanie sociálnej služby v zariadeniach podmienených odkázanosťou podľa § 71 ods. 6 a § 78a zákona podľa formy sociálnej služby, štruktúry prijímateľov sociálnej služby  podľa stupňa odkázanosti fyzickej osoby na pomoc inej fyzickej osoby a  počtu miest v zariadení zapísaného v registri. 
Podľa § 78a ods. 10 zákona výšku finančného príspevku na poskytovanie sociálnej služby v zariadeniach podmienených odkázanosťou podľa formy sociálnej služby a podľa stupňa odkázanosti fyzickej osoby na pomoc inej fyzickej osoby ustanoví na príslušný kalendárny rok vláda Slovenskej republiky nariadením vlády Slovenskej republiky.
Podľa § 78a ods. 11 zákona výška finančného príspevku na poskytovanie sociálnej služby v zariadeniach podmienených odkázanosťou podľa § 78a ods. 10 zákona sa ustanovuje vždy na obdobie od 1. januára do 31. decembra. Nariadenie vlády Slovenskej republiky sa uverejní v Zbierke zákonov Slovenskej republiky najneskôr do 30. júna kalendárneho roka predchádzajúceho príslušnému kalendárnemu roku.
Podľa § 78a ods. 12 zákona výška finančného príspevku na poskytovanie sociálnej služby v zariadeniach podmienených odkázanosťou uvedená v prílohe č. 6 k tomuto zákonu sa neuplatňuje ustanovením novej výšky tohto finančného príspevku podľa § 78a ods. 10 a 11.
Podľa § 110ag ods. 9 zákona výšku finančného príspevku na poskytovanie sociálnej služby v zariadeniach podmienených odkázanosťou podľa § 78a ods. 10 až 12 zákona ustanoví vláda Slovenskej republiky nariadením vlády Slovenskej republiky prvýkrát na rok 2019. 
Navrhovaná výška finančného príspevku na poskytovanie sociálnej služby v zariadeniach  podmienených odkázanosťou na rok 2019 vychádza z účelu tohto finančného príspevku s prihliadnutím na vývoj minimálnej mzdy za predchádzajúce dva kalendárne roky (2017 a 2018). Východiskom určenia je teda nárast sumy mesačnej minimálnej mzdy na rok 2018 oproti sume mesačnej minimálnej mzdy na rok 2017, z  ktorej určených násobkov vychádzala výška finančného príspevku v prílohe č. 6 k zákonu- konkrétne 0,2 násobku  sumy minimálnej mzdy na rok 2017  pri II. stupni odkázanosti, 0,45 násobku sumy  minimálnej mzdy  na rok 2017 pri III. stupni odkázanosti, 0,6 násobku sumy  minimálnej mzdy na rok 2017  pri IV. stupni odkázanosti, 0,85 násobku sumy minimálnej mzdy na rok 2017  pri V. stupni odkázanosti a 1,05 násobku sumy  minimálnej mzdy na rok 2017  pri VI. stupni odkázanosti. ) a s prihliadnutím na vyváženú úroveň spolufinancovania jednotlivých foriem sociálnej služby (pobytovej formy sociálnej služby a ambulantnej  formy sociálnej služby). Takto diferencovane určené   násobky zo sumy minimálnej mzdy pre jednotlivé stupne odkázanosti fyzickej osoby na pomoc inej fyzickej osoby ( tieto násobky sa od II. stupňa až po VI. stupeň zvyšujú), vychádzajú v zásade  z diferencovaného priemerného časového rozsahu odkázanosti pri sebaobslužných úkonoch , resp. potreby dohľadu pri týchto sebaobslužných úkonoch pri jednotlivých stupňov odkázanosti fyzickej osoby na pomoc inej fyzickej osoby (tento priemerný časový rozsah odkázanosti sa  od II. stupňa až po VI. stupeň zvyšuje-  príloha č. 3 k zákonu o sociálnych službách).
Navrhované nariadenie vychádza z toho, že finančný príspevok je  účelovo určený na pokrytie časti nákladov na mzdy a platy zamestnancov poskytovateľa sociálnej služby  a súvisiace odvody  platené zamestnávateľom-  poskytovateľom sociálnej služby. Výška finančného príspevku na rok 2019  je   diferencovaná podľa jednotlivých stupňov odkázanosti a vzhľadom na vývoj minimálnej mzdy za predchádzajúce dva kalendárne roky (na roky 2017, 2018) sa z hľadiska spôsobu jeho určenia zachováva v zásade úroveň spolufinancovania sociálnej služby v týchto zariadeniach podľa doterajšej právnej úpravy. Novo sa ustanovuje  suma na účely určenia výšky finančného príspevku pri poskytovaní ambulantnej sociálnej služby v závislosti od stupňa odkázanosti, pričom táto  suma predstavuje vzhľadom na poznatky aplikačnej praxe z hľadiska potreby vyváženej úrovne spolufinancovania pobytovej formy sociálnej služby a ambulantnej sociálnej služby v zariadeniach podmienených odkázanosťou 2/3- t.j. cca 66,67% z výšky finančného príspevku pri poskytovaní pobytovej služby/mesiac/miesto.  
Pri poskytovaní pobytovej sociálnej služby je prevádzkovateľ personálne vybavený na zabezpečenie osobnej starostlivosti v časovom rozsahu, ktorý zodpovedá času poskytovania sociálnej služby v zariadení, t.j.  24 hodín denne. Pri poskytovaní ambulantnej sociálnej služby v zariadení, pri ktorej prijímateľ tejto formy sociálnej služby denne do neho dochádza, je sprevádzaný alebo dopravovaný do zariadenia a zotrváva v ňom v dohodnutom čase v rámci prevádzkového  času 8 hodín ambulantnej prevádzky počas pracovného dňa, je poskytovanie osobnej starostlivosti  zamestnancami zariadenia z hľadiska časového rozsahu len pomerné a so súvisiacou potrebou  menšej  personálnej vybavenosti (nie je potrebné striedanie zamestnancov v pracovných  zmenách  ako je to pri nepretržitej prevádzke pri pobytových sociálnych službách v zariadení). Z týchto skutočností vychádza aj diferenciácia  výšky finančného príspevku na poskytovanie sociálnej služby v zariadeniach podmienených odkázanosťou  pre pobytovú sociálnu službu v zariadení a pre ambulantnú sociálnu službu v zariadení. Návrh priznáva pomer tejto potrebnej osobnej starostlivosti pri poskytovaní ambulantnej sociálnej služby v zariadení oproti pobytovej sociálnej službe v zariadení vo výške 2/3- t.j. cca 66,67 % podielu časového rozsahu, pričom výška príspevku predstavuje len spriemerované hodnoty, a to bez ohľadu na konkrétny časový rozsah individualizovanej osobnej  starostlivosti a podpory v konkrétnych prípadoch s väzbou na konkrétne dôsledky ťažkého zdravotného postihnutia, resp. nepriaznivého zdravotného stavu, a bez ohľadu na  nároky na u personálnu vybavenosť dané druhom sociálnej služby v zariadení, resp. vekovou kategóriou prijímateľov tejto sociálnej služby . Návrh výšky  finančného príspevku utvára pre ambulantnú sociálnu službu v zariadení podmienenom odkázanosťou  vo svojich dôsledkoch vyššiu mieru finančnej podpory, a to aj  v záujme vytvorenia motivačných nástrojov pre širšiu preferenciu tejto formy poskytovanej sociálnej služby pred pobytovou formou sociálnej služby  a jej želateľný rozvoj.
Výška finančného príspevku na poskytovanie sociálnej služby v zariadeniach  podmienených odkázanosťou,  vychádzajúc  z účelového určenia jeho použitia (len spolufinancovanie EON na mzdy a platy zamestnancov poskytovateľa sociálnej služby a súvisiace odvody  platené zamestnávateľom z tohto príjmu), nepredstavuje pokrytie reálnej nákladovosti poskytovania osobnej starostlivosti. Ide len o jeden zo zdrojov spolufinancovania sociálnej služby v zariadeniach podmienených odkázanosťou tak, ako to ustanovuje § 71 zákona o sociálnych službách.
	
K § 2

Účinnosť nariadenia vlády  Slovenskej republiky sa navrhuje od 1. januára 2019.